Les instal·lacions i dependències dels centres escolars públics tindran un reglament per al seu ús fora de l'horari escolar
31 de maig 2017

![Imagen 1](/media/yu3jxc1u/12tarazona_pleno_cuerpo.jpg)

El Ple de l'Ajuntament de Sagunt aprova el reglament municipal regulador de la utilització de les instal·lacions i dependències dels centres escolars públics d'educació infantil, primària, especial i permanent d'adults. La proposta ha sigut aprovada amb els vots a favor per part de Compromís, ADN Morvedre, Esquerra Unida i PSOE i les abstencions de Partit Popular, Ciudadanos i Iniciativa Porteña.

Segons informen des de la delegació d'Educació, esta és una pràctica que ja es venia fent, però que mancava d'una regulació per part de l'Ajuntament i resultant necessària una normativa reguladora va acordar sotmetre la proposta al Ple de la Corporació. L'objecte és regular les condicions d'ús, fora de l'horari lectiu, d'estes instal·lacions per a la realització d'activitats sense ànim de lucre.

L'acord destaca la infrautilització de les instal·lacions i dependències dels centres anteriorment citats, ja que es destinen, quasi exclusivament, a finalitats acadèmiques pròpies. Estos espais són un lloc idoni per a la realització d'activitats promogudes sense ànim de lucre, de caràcter educatiu, cultural, artístic, esportiu i associatiu, sempre que no interferisquen en les activitats ordinàries dels centres i es garantisca el bon ús i conservació de les instal·lacions.

Les associacions sol·licitants han d'estar degudament inscrites en el Registre d'Associacions de la Generalitat Valenciana i/o en el Registre Municipal de l'Ajuntament de Sagunt, sempre que a més tinguen el seu domicili social o desenvolupen la seua activitat preferentment en el municipi de Sagunt.

Respecte a la prioritat de les activitats que es realitzen en estos centres, prevaldran les activitats contemplades en la Programació General Anual del centre (PGA), així com les organitzades per l'associació de pares i mares d'alumnes, posant en coneixement del Consell Escolar Municipal (CEM) totes les activitats per a la seua planificació.

L'Ajuntament també comptarà amb la prioritat a l'hora d'utilitzar les instal·lacions escolars sobre qualsevol altra entitat que ho sol·licite. Una vegada ateses estes activitats, tindran preferència a l'hora d'utilitzar els centres assenyalats les associacions veïnals de la zona on estiga situat el centre. A més, l'Ajuntament està estudiant, per al pròxim curs, la possibilitat d'obrir les instal·lacions esportives de dos centres del municipi, un a Sagunt i un altre al Port de Sagunt, per al lliure ús de la ciutadania.

Per a poder sol·licitar l'ús d'estes instal·lacions, els interessats i interessades hauran de fer-ho mitjançant el corresponent imprés normalitzat disponible en la Seu electrònica de l'Ajuntament de Sagunt. Les sol·licituds d'activitats a realitzar al llarg del curs escolar hauran de presentar-se abans del dia 15 de setembre, no obstant açò, podran presentar-se amb posterioritat estant condicionades a la disponibilitat d'espais. Per a les activitats que desitgen dur-se a terme durant el període estival, el termini màxim de presentació de sol·licituds serà el pròxim 15 de juny. En cas de ser activitats ocasionals durant el curs escolar, hauran de presentar-se amb almenys vint dies d'antelació.​​​​

*   [](http://www.facebook.com/sharer.php?u=https://aytosagunto.es/va/actualitat/les-instal-lacions-i-dependències-dels-centres-escolars-públics-tindran-un-reglament-per-al-seu-ús-fora-de-l-horari-escolar/ "Facebook")
*   [](http://twitter.com/share?url=https://aytosagunto.es/va/actualitat/les-instal-lacions-i-dependències-dels-centres-escolars-públics-tindran-un-reglament-per-al-seu-ús-fora-de-l-horari-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-instal-lacions-i-dependències-dels-centres-escolars-públics-tindran-un-reglament-per-al-seu-ús-fora-de-l-horari-escolar/ "Linked In")
*   [](mailto:?body=https://aytosagunto.es/va/actualitat/les-instal-lacions-i-dependències-dels-centres-escolars-públics-tindran-un-reglament-per-al-seu-ús-fora-de-l-horari-escolar/)